Wir, dis nachgeschribenē Heinrich von Offtringen, edelkneht, un̄ Anna Bellerin, sin eliche husfroͧw, vˀjehen offenlich mit disem brief allen den, die inͤ sehent odˀ hoͤrent lesen nu oder
hienach in kùnftigen zitn̄, ✳ dz wir beide einhellenklich mit guͦtˀ, zitlicher vorbetrahtung durch ùnsers fromē un̄ nutzes willen fuͤr ùns und alle ùnser erbn̄ un̄ nachkomē
vˀkouffet un̄ ze kouffent geben habent reht und redlich eines ewigen, steten, unwideˀruͤffenlichen kouffes einē guldin geltes jerlicher gùlte uff und ab dem sehtzehentosten teil
des vares ze Windisch ùber die Rùse mit allen rehtn̄ un̄ zuͦ gehoͤrungen, als wir dz inne gehept und har braht habent, un̄ mit sunderheit mich, die vorgn̄ten Annen, angeerbet ist, den selbn̄ teil by den ziten inne hett Ruͤdi Waltman, Cuͤni Waltmans von Bire elicher sune, dem bescheidenē Heinyn Phlegel vō Oberburg, ime den selbn̄ guldin
geltes jerlicher gùlte hinnanthien jemˀ me zehabent, ze nutzent un̄ ze nieszent un̄ da mitte ze wandlent und ze tuͦnd nach sinē willen als mit sinē eigenē guͦte, von ùns
und allen ùnsern erben und nachkomē un̄ allermenglichē vō ùnsern wegn̄ ungesumpt un̄ ungeirret gar und gentzlich aͧne allen irˀsal un̄ intrag allerley sachen, und setzen
inͤ also desselben guldin geltes jerlicher gùlte in nutzlich un̄ ruͤwig gewer un̄ entzihent ùns also gar un̄ gentzlich fuͤr ùns un̄ alle ùns₎ erben un̄ nachkomē aller rechtn̄,
vordrung un̄ ansprach, so wir je gehatten odˀ haben moͤhten an dem obgeschribenē guldin geltes, in hand un̄ gewalt des vorgñten Heini Phlegels niemer ane anzesprechn̄
noch dz schaffen getàn heimlich noch offenlich, mit gericht odˀ àne gericht noch indehein wyse àn alle geverd. ✳ und ist diser kouffe beschehen umb zweintzig und dryg Rinsche guldin,
der ouch wir guͦtˀ un̄ gerehter gentzlich bereit und bezalt sint vō dem obgenantē Heinin Phlegel, dem kouffer, und habent si ouch in ùnsern guͦten nutze und fromen bekeret,
des wir offenlich vˀjehent mit disem briefe. ✳ wir, die obgeschribenē vˀkouffer, habent ouch gelopt und vˀheyszen, ich, vorgñter Heinrich vō Offtringen, fuͤr mich selben und ouch
in vogtes wyse der vorgenantē minˀ elichen froͧwē, ✳ un̄ ouch ich, die selbe Anna, fuͤr mich selbn̄ un̄ mit Heinrichen, minē elichen manne un̄ vogte, fuͤr alle ùnser erbn̄ und
ouch nachkomē, die wir ouch vestenklich harzuͦ bindent, dises kouffes reht weren zesin un̄ des dem obgñten kouffer werschafft ze tuͦnd beide ingericht und ouch uszwendig
an allen stetten so dik un̄ vil dz nötdurft beschehe àn geverd, ✳ un̄ disen kouff un̄ kouff brief wàr un̄ stete ze haltent nu un̄ ouch hienach un̄ da wider niemer zereden
noch ze tuͦnde mit gericht, geischlichem noch weltlichem, odˀ àne gericht, noch den gehellen, die da wider reden odˀ tuͦn woͤltent, da mit diser kouff gehindert odˀ widertriben
soͤlte odˀ moͤhte werden indehein wyse, ùber kurtz odˀ lange zit, und entzihent ouch ùns als fuͤr ùns un̄ alle ùns₎ erbn̄ und nachkomē aller baͤpstlicher, ✳ keyserlichˀ,
kùngklicher un̄ aller anderˀ geischlichˀ un̄ weltlichˀ fuͤrsten un̄ hˀren frygheiten un̄ gnaden, die nu sint odˀ hienach erworben moͤhten werden, aller hilf geischlicher
und weltlicher rehtn̄ un̄ gerichten, alles stettrechtn̄, lantrechtn̄, burgrechten, fryen rechten, aller fùnden un̄ geverdē, da mit wir, unser erbn̄ und nachkomē ùns
wider disen kouffe gesetzen odˀ getuͦn moͤhten in dehein wyse àn all gevˀd, und besunder des rechtn̄, so da sprichet gemein vˀzihung verfahe nit, da syge den̄ ein sundri vorgegangen, des wir ùns alles wissentlich entzihen un̄ begeben habent in disem kouff in namen als da vor in craft ditz briefes. und des alles ze warem, ofem urkùnd,
so hant wir, die obgn̄ter vˀkouffer Heinrich vō Offtringē un̄ Anna, sin eliche froͧwe, ùnser eigen ingsigel offenlich gehengket an disen brief, der geben ist
des jares, do man zalte vō Cristus gebùrt thusent vier hundert und dar nach in dem siben und zweintzigostem jare, am nechsten mentag vor ùnser frowen
tag, als sy zuͦ himel fuͦr. ✳